Egeberg
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Egeberg, norsk slekt av dansk opphav, med navn etter landsbyen Egeberg på Sjælland, hvor stamfaren Hans Kobberø var degn på 1600-tallet.
Hans Kobberøs sønn Westi Egeberg (1697–1778) og dennes sønn Martin Egeberg (1718–1780) var begge sogneprester i Lysabild på Als, og sistnevntes sønn Westye Egeberg (1770–1830) flyttet i 1786 til Norge og grunnla i 1800 trelastfirmaet Westye Egeberg & Co. i Christiania. Han var far til blant andre sorenskriver i Aker Johan Henrik Egeberg (1804–1894), som eide Grefsheim i Ringsaker, forretningsmannen og legatstifteren Westye Martinius Egeberg (1805–1898), sogneprest i Hafslo Andreas Schaft Egeberg (1807–1897), kirurgen Christian August Egeberg (1809–1874), rittmester Peder Cappelen Egeberg (1810–1874) og komponisten Fredrikke Sophie Egeberg (1815–1861).Christian August Egeberg var far til kirurgen, livmedikus Theodor Christian Egeberg (1847–1915).Rittmester Peder Cappelen Egeberg var far til kabinettskammerherre, premierløytnant Ferdinand Julian Egeberg (1842–1921), som innstiftet Egebergs ærespris, og til Einar Westye Egeberg (1851–1940), som sammen med broren drev familiefirmaet etter farens død. Barn av Ferdinand Egeberg var premierløytnant Westye Parr Egeberg (1877–1959), Esther Lucy Egeberg (1887–1962) og Oscar Frederik Egeberg (1888–1964). Førstnevnte var gift med Nini Wedel-Jarlsberg (1880–1945). De eide Bogstad og var denne gårdens siste private eiere. Deres døtre var Mathilde («Mimi») Egeberg (1905–1999), Lucy Egeberg (1907–1992), gift med skipsreder Leif Høegh (1896–1974), og Karen Egeberg (1911–2007), gift med godseier Nils Fredrik Nicolai Aall (1911–1981) til Ulefoss.Esther Lucy Egeberg var i sitt ekteskap med høyesterettsadvokat Severin Finne (1883–1953) mor til kunstneren Ferdinand Oscar Finne (1910–1999).Oscar Egeberg kjøpte i 1922 storgården Skinnarbøl, som fremdeles tilhører hans etterslekt.Datter av Einar Westye Egeberg var Hermine Egeberg (1881–1974), gift med hoffsjef Peder Anker Wedel Jarlsberg (1875–1954).